বহুল প্রতীক্ষিত ভারতীয় সংবিধান-এর ১১৯তম সংশোধনী বিলটি অপরিবর্তিত অবস্থায় ভারতীয় পার্লামেন্টের উচ্চকক্ষ বা রাজ্যসভাতে গতকাল ১৮১:০ ভোটে পাশ হয়। আশাকরা যায় লোকসভাতেও সংসদের চলতি অধিবেশনেই অর্থাৎ আগামী কাল ৮ মে’র মধ্যেই রাজ্যসভার মতো সর্বসম্মতভাবে পাশ হবে বিলটি। এটি পাশের সময়ে উচ্চ কক্ষে এক আবেগঘন পরিবেশের সৃষ্টি হয়। রাজ্যসভার ওডিশার অবাঙালি নির্দল সদস্য শ্রী এ ভি স্বামী পরিষ্কার বাংলায় গেয়ে উঠেন ‘শোনো, একটি মুজিবরের থেকে লক্ষ মুজিবরের কণ্ঠস্বরের ধ্বনি… বাংলাদেশ আমার বাংলাদেশ।’ গাইতে গাইতে তিনি কেঁদেও ফেলেন। তিনি জানান, মুক্তিযুদ্ধের সময় তিনি কলকাতায় ছিলেন। হৃদয় দিয়ে সমর্থন করেছিলেন বাংলাদেশের মুক্তিযুদ্ধকে। সেদিন তিনি বাংলাদেশের মুক্তিযোদ্ধাদের পাশেও দাঁড়িয়েছিলেন। আশাপ্রকাশ করেন সীমান্ত বিল পাস হওয়ায় দুই দেশের বন্ধুত্বপূর্ণ সম্পর্ক আরও দৃঢ় হবে।